Fire personer med tilknytning til Black Army solgte hash til flere hundrede fynboer, mener politiet.

To kvinder og to mænd er onsdag blevet anholdt forskellige steder på Fyn, mistænkt for at sælge hash og skunk til flere hundrede personer.

Det oplyser Fyns Politi i en pressemeddelelse.

Alle fire har tilknytning til banden Black Army - og en af dem er fuldgyldigt medlem.

Solgt stoffer over sms

Anholdelserne kommer efter en efterforskning, der har stået på siden sommeren sidste år.

De fire mistænkes for at have fungeret som såkaldt "brune bude". Det vil sige at sælgerne har tilbudt hash og skunk på sms. Derefter er køberne er mødt op på et aftalt sted, hvor de har betalt for og modtaget hashen.

De anholdte er mellem 19 og 43 år. Der er tale om en iransk og en dansk kvinde samt en tyrkisk og en dansk mand.

Fremstilles torsdag

Politikommissær Henning Pedersen fra Fyns Politi kan ikke sige, hvor meget hash, de mistænkes for at have solgt.

- Det skal vi først have samlet sammen. Men det er jo ikke små mængder, når vi sigter dem efter straffelovens paragraf 191, siger han.

Den danske kvinde er blevet løsladt, men er stadig sigtet for handel med hash.

De tre øvrige fremstilles torsdag i grundlovsforhør, og højst usædvanligt regner Henning Pedersen ikke med, at anklageren vil bede om at få dørene lukket.

- Det tror jeg ikke. Vi er nogenlunde i mål med sagen, så det skulle der ikke være det store behov for, siger han.